På halvandet år har to cyklister mistet livet på Langelands landeveje. Samtidig er det ikke længere muligt at søge statslige midler til at anlægge cykelstier, med mindre kommunerne er store nok at lave supercykelstier og cykelbokse ved lysregulerende kryds.

Her falder Langeland Kommune uden for kategori, og det ærgrer direktøren for Cyklistforbundet Klaus Bondam.

- To cykeldrab på halvandet år lyder af bekymrende meget. Det er desværre en tendens, vi ser i mange landdistrikter, at antallet af ulykker er kraftigt stigende. Det fører også til en af de mest bekymrende ting på cykelområdet - nemlig at antallet af cyklister er kraftigt faldende udenfor de store byer i Danmark.

Han håber, at man fra landspolitisk side vil genetablere den nationale cykelpulje, som udløb i 2014.

- Der var en national cykelpulje på en milliard kroner, som kommunerne kunne søge fra 2009 til 2014 for at få 40 procents medfinansiering. I Cyklistforbundet er vi rigtig kede af, at den pulje kun var femårig.

Klaus Bondam har selv været kommunalpolitiker i ni år, og han kan sagtens forstå de lokalpolitikere, der vil prioritere at bygge plejehjem eller den slags i stedet for at etablere cykelstier.

- Jeg er lige ved at tro, at jeg selv ville lave samme prioritering. Det er derfor, cykelpuljen har været så god, fordi staten vedkendte sig lokalpolitikernes hårde prioriteringsudfordringer.